정조 5년
辛丑十二月初二日卯時。上詣宗廟擧動入侍時。行都承旨嚴璹。左承旨徐有防。右承旨趙時偉。左副承旨金宇鎭。右副承旨李世奭。同副承旨鄭志儉。記事官趙興鎭。假注書趙衍德。記事官趙錫晦金鳳顯。以次隨駕。上具遠遊冠絳紗袍。乘輿出賓陽門。璹曰。惠慶宮進服湯劑。當以本宮差備煎進乎。上曰。可矣。上詣降輿所。通禮跪請降輿乘輦。上降輿乘輦。璹跪進圭。上執圭。下敎曰。假通禮誰也。時偉曰。似是成均館官員矣。上曰。今予親祼享事。以法駕將行。雖曰成均館官員。安敢不着朝服。肆然前導乎。事極可駭。問名以奏。時偉承命出。回奏曰。直講洪聖臣。典籍玄在默云矣。命書下敎曰。假通禮先汰後拿。不能檢飭之實。通禮。一體汰去。令該曹口傳差出。大駕出弘化門。命兵曹判書入侍。李性源承命進前。上曰。禁雜人一事。前已屢飭。卿須益加察飭。雖掖隷之屬。無一人攔入。可也。性源承命而退。時偉曰。大駕詣社壇時。百官下馬。當依年前下敎。仍令下馬於琮沈橋乎。上曰。依例爲之。大駕詣宗廟大門外降輦所。通禮跪請降輦乘輿。上降輦乘輿。通禮跪請釋圭。上釋圭。璹跪受。上乘輿詣降輿所。通禮跪請降輿。上降輿入齋室後。諸臣口傳問安訖。上曰。兩司卽是執法之地。而今此改服之際。兩司吏隷。無論數十餘輩。敢於咫尺之地。偃然覘視。少無顧忌。事極駭然。卽令兵曹。一一問名。屬之有司。從重科治事。分付。宣傳官承命。分付。仍命書下敎曰。參班當該兩司。一竝下義禁府推考。少頃。上具冕服出齋室。詣廟東門外。通禮跪請執圭。璹跪進圭。上執圭。詣板位西向立。贊儀唱四拜禮。上行拜禮訖。由東階詣廟內奉審訖。上曰。本署提調及戶詣堂上入侍。賤臣承命出。與李徽之韓光會金魯鎭鄭民始。偕入進伏。上復詣第十室。奉審顯宗甲寅十二月初九日上諡金寶。裹多紅緞襦袱一。外裹紅紬。外裹紫芝褓纓子。明春奉審時改造。次命徽之等親審封裹訖。上出殿外。詣各室尊所。執尊告潔。上仍詣省器所。省器訖。上曰。詣永寧殿時。當由西神門進去。侍衛百官。皆來待於永寧殿南神門外事。分付。賤臣承命出傳。上詣永寧殿。就板位西向立。贊儀唱四拜禮。上行拜禮訖。由東階詣殿內奉審訖。復詣第八室。奉審德宗懷簡宣肅恭顯溫文懿敬大王成宗乙未二月日追崇寶。裹紅縀子襫褓一。襦褓一。外裹紅緞子襦褓一無頉。命徽之等。親審封裹訖。上出殿門。由南神門。還詣宗廟東門外。省牲所。省羊氏豕氏牛氏。大祝告肥澤準尺充。上省牲訖。命獻官朴明源等進前敎曰。予未躬將享禮。卿等必盡誠敬。體予追慕之志。可也。仍詣齋室。以兩司禁推傳旨。命書傳敎曰。堂下兩司皆在。侍臣班皂隷作挐。似未及照察。原傳旨付標以入。僚臺旣以此被罪。則揆以臺體。勢難强迫。竝許遞。校理尹㬦所懷曰。臣有區區所懷。敢此仰達矣。俄者兩司事。誠極駭然。莫重尊敬之地。御座密邇之處。不禁下隷之攔入。以致齋殿改服之際。偃然望見。事之驚駭。莫此爲甚。紀綱所在。不可不重勘。臣謂參班諸臺。施以譴削之典。下隷則從重科治。宜矣。上曰。依爲之。出擧條上入齋室後。諸臣口傳問安。少頃。上出齋室。通禮跪請乘輿。上乘輿。命書傳敎曰。寧近銷刻之嫌。宜軟遞易之弊。昨已收敘。且値動駕。前御營大將李昌運仍任。卽爲牌招。傳授命召。上出廟門外乘輦所。通禮跪請降輿乘輦。上降輿乘輦。詣鍾樓街上。上命時偉曰。日前矯弊之後。廛民更無他弊與否。詢問以來。時偉承命出。回奏曰。臣廣詢廛民。則果無他弊云矣。駕詣社稷洞口。下敎曰。洞口極甚狹隘。百官不待稟旨。皆令下馬事。分付。進詣永禧殿洞口時。亦依此擧行事。分付。賤臣承命出傳。上命具善復。還納兼察御營大將命召。善復進駕前跪納。仍命李昌運親受命召。昌運進駕前跪受而退。上曰。日寒如此。各營軍兵。詣社壇後。卽解甲冑事。分付。宣傳官李儒敬。承命出。分付。駕詣社稷門外降輦所。通禮跪請降輦乘輿。上降輦乘輿。入大次。諸臣口傳問安訖。上具遠遊冠降紗袍。出大次。通禮跪請執圭。璹跪進圭。上執圭。詣板位西向立。贊儀唱四拜禮。上行拜禮訖。由東階。詣壇上奉審訖。仍詣尊所。執事告潔。仍詣省器所。省器如禮。詣省牲所。省羊氏豕氏牛氏。大祝擧笏。告肥澤準尺充。省牲訖。上還詣大次。諸臣口傳問安訖。命書傳敎曰。侍臣不備。政官牌招開政。又命書傳敎曰。差祭兵曹佐郞改差。令該曹口傳差出。又命書下敎曰。新除授兩司。待下批。先隨駕後謝恩。仍下敎曰。新除臺諫。卽令出牌事。分付。賤臣承命出傳。命書傳敎曰。當該中官拿處。少頃。上出大次。詣乘輿所。通禮跪請乘輿。上乘輿。出大門外。詣乘輦所。通禮跪請降輿乘輦。上降輿乘輦。由鍮峴。詣永禧殿大門外。通禮跪請降輦乘輿。上降輦乘輿。詣降輿所。通禮跪請降輿。上降輿入齋室。諸臣口傳問安。少頃。上具遠遊冠絳紗袍。由東神門。詣板位西向立。贊儀唱四拜禮。上行拜禮訖。由東階詣殿內奉審訖。仍詣尊所。執事告潔。又詣省器所如儀。上還詣齋室。諸臣口傳問安訖。有防曰。展拜後。問安玉堂。未及待令。事體未安。推考警責。何如。上曰。依爲之。出擧條上曰。日寒如此。侍衛諸臣。各二員式。輪次參班。可也。上曰。本殿誌卽爲推入。賤臣承命出捧入。命書傳敎曰。本殿誌庚午以後。未克續撰。伊後儀文之因是曠缺。豈非欠事。曾聞禮議。有蒐葺之本云矣。且今裒編此等文字。及此時。同爲修潤。甚爲便好。本殿誌。令禮曹參議柳義養。斯速撰次以進。上頒示先朝戊辰展拜時御製七絶曰。予當賡韻。大臣閣臣承旨及隨駕文任。竝製進。以爲揭板之地。可也。上曰。本殿事知守僕召入。賤臣承命出召。朴尙杓進伏階下。上曰。先朝何年。曾行本殿親享乎。尙杓曰。先朝丁丑年。始有親祭之事矣。上曰。予於乙酉。陪行親祭。爾能知之乎。尙杓曰。然矣。上曰。本殿五日奉審。朔望焚香。如例擧行乎。尙杓曰。奉審一節。令與參奉。或有病故。則雖不得如例奉審。或以翌日擧行。焚香則果如例爲之矣。上曰。或有權差假官之事乎。尙杓曰。令參奉俱有故。以勳府嫡長忠義塡差矣。上曰。御眞奉審。何等重大。而以忠義代行者。事涉褻越矣。有防曰。果然矣。命書傳敎曰。本殿事體莫重。而殿官只有二人之故。五日奉審。朔望焚香。如値有故。難保其若禮擧行。其爲褻慢。孰大於是。雖以假官差出一事言之。以忠義爲權差者。又屬欠敬。此後奉審焚香等節。十分惕念。無或違式。而假官則以成均館官員差定。六曹假郞尙瑞假官。尙有稟啓。或口傳之擧焉。本殿假官差出時。自禮曹草記。仍令吏曹。口傳啓下事。定式施行。上曰。御眞奉審時凡節。爾亦參行乎。尙杓曰。然矣。上曰。萬寧殿守僕。兼有別監之號。以奉凡節。而獨於本殿。只以守僕稱名者。實非重事體之道矣。有防曰。然矣。上曰。守僕輩亦觀地處乎。尙杓曰。果然矣。守僕差出之時。先觀地處。且選能文者。以五禮儀受講後差出。則初無亂雜之弊。亦於享事之際。必有解事之效矣。上曰。近有閣監差出之例。今於本殿。以殿監差出。則似甚得宜矣。有防曰。聖敎至當矣。命書傳敎曰。玆事曾所仰聆。而廷議亦有已定。訖此因仍。實由未遑。本殿事體。一如眞殿。然則出納御眞之際。展軸開櫃。助擧傳捧。決非入直殿司一人獨可周旋之事。以此之故。守僕輩每多同力擧行。祭物陳設時。忠義之進止。年前旣因先朝特敎。至今遵用。況此至重至敬之事乎。文昭殿監。又是傍照之襯例。繼今爲始。守僕一窠姑減。而差出殿監一人。帽帶供職。如是定式。令本殿守僕。必以自中有家閥能解事人。差定爲可。且於移奉還安時。鳳頭節次。一依別監例爲之。與廟社守僕。大有異焉。然則烏可不用璿源殿別監兼稱守僕之例也。此後本殿守僕。自政院取才。備三望入啓受點。而本殿志及五禮儀能講。然後擬望。根派子枝懸註入啓事。定式施行。仍令載之本院故事。有防曰。永禧殿守僕。自政院取才。備望受點事命下。而取才之法。可以能講儀註及五禮儀者爲主。則與別監選揀之規。大有異焉。此則令本殿守僕輩。預擇其可合者。肄習其當講者。待有闕。使之率來政院。就其中取才備望。而儀註則本殿志中。親享攝享兩條。背講五禮儀。則祭享條抽栍臨讀事。著爲定式。何如。上曰。依爲之。出擧條有防曰。殿監事體自異。不可單付。今方備三望以入。而下批之後。宜有料窠區處之道。分付兵曹。遞兒中以爲隨窠付祿之地。何如。上曰。依爲之。出擧條各營敎鍊官。跪告懸燈。宣傳官傳稟。上曰。知道。命書傳敎曰。方有檢飭事。而時在臺職忠勳府有司堂上李𡊠。本職許遞。卽令進詣。又命書傳敎曰。大司憲前望單子入之。賤臣承命持入。又命書傳敎曰。新除授大司憲。待下批牌招察任。以李衍祥落點。上曰。左副承旨進詣于典設所。看審祭需。待前大司憲入來。以爲還來。可也。宇鎭承命出。時偉曰。門鑰已下。以標信留門後。前大司憲。可以入來矣。命宣傳官。出標信留門。少頃。宇鎭回奏曰。祭需幾盡備設。李𡊠今始入來矣。命兵曹判書入侍。性源進前。上曰。本殿守門部將入直往來時。擧皆着冠帶出入耶。其委折詳問以來。性源承命出。回奏曰。問于守門軍士。則部將皆爲不着帽往來云矣。上曰。今日入直部將。卽爲召入。宣傳官承命召入。上曰。本殿無異闕門。而爾等替直之時。不着冠帶云。是何故也。部將金允國曰。臣則果爲着官服以來矣。上曰。俄已査問。皆着便服入直云。爾何敢不爲直告乎。允國曰。臣則不着便服矣。上曰。兵判更爲査問以來。可也。性源承命出。回奏曰。自去月以後。金允國一人。果爲着官服入來云矣。上曰。允國之獨着帽帶。亦足可尙。卿其出擧條。以示勸懲。可也。性源曰。大小衙門。毋得以便服出入者。明有禁令。況本殿守直。事體尤爲至重。而十一月一朔入直部將中。金允國一人外。皆以便服出入云。事之駭然。莫此爲甚。已現發之後。不可不重勘。十一月前後入直部將。竝拿問處之。何如。上曰。依爲之。金允國之渠以嶺外武士。許多人中。獨能奉法者。不但可尙。此等人須有嘉奬之擧。然後可以爲勸懲。特爲出六調用。可也。出擧條上曰。自至月以後。入直部將草記以聞。可也。性源承命而退。命同副承旨及閣臣。同爲入侍。承旨鄭志儉。一直提學沈念祖。直閣金載瓚。承命進伏。念祖曰。城內經宿擧動時。守宮閣臣。以閣內無事草記以聞。而檢書官來呈事。曾已定式矣。今番則雖經宿還宮。以在曉漏未罷之前。可無草記之事。而日後草記時措語。以守宮閣臣某啓曰爲式乎。上曰。依此爲之。志儉曰。大臣以原任閣臣守宮。則有闕內各處摘奸之事。草記中當竝擧各處無事與否。而不然則似只擧閣內無事。何以爲之乎。上曰。若非大臣。只擧閣內無事。可也。命退。酌獻禮時至。上具冕服。出齋室。璹跪進圭。上執圭。由東神門。詣板位西向立。贊儀唱四拜禮。上行拜禮訖。詣盥洗所。贊禮請搢圭。上搢圭。時偉沃水。宇鎭承水。有防進巾。在學受巾。上盥洗訖。贊禮請執圭。上執圭。詣尊所。世奭酌酒。有防受酒。上詣神位前。北向跪。璹奉香。志儉奉爐。贊禮告三上香。上三上香訖。宇鎭進爵。上執爵以獻。在學奉奠卓上。大祝李時秀讀祝訖。上退出板位。贊禮唱四拜禮。上行拜禮訖。亞獻官鄭存謙。三獻官李徽之。以次詣神位前。獻爵訖。退出。還復位。上詣望瘞位。取祝板。瘞於坎。贊禮告禮畢。上曰。行禮百官。盡爲退出。賤臣承命出。分付。上還御齋室。諸臣口傳問安。少頃。上具遠遊冠絳紗袍。出齋室。詣乘輿所。通禮跪請乘輿。上乘輿出大門外。詣乘輦所。通禮跪請降輿乘輦。上降輿乘輦。命書傳敎曰。陪享於乙酉。今於十七年之後。躬享本殿。予又嗣服後初行之禮也。周旋殿中。愴慕冞篤。先朝已行之例。烏可不施。本殿守僕。一依乙酉年例施賞事。該房知悉。駕出洞口。時偉進前奏曰。駕前駕後禁軍。或着甲。或不着甲。此係軍法。而該將不能察飭。有此違例之擧。査問委折。以勘重律。宜矣。上曰。事甚怪訝。其在軍法。烏可若是。卽爲査問以奏。可也。時偉承命而退。駕詣宗廟前路幕次。通禮跪請降輦。上降輦。步過前路。通禮跪請乘輦。上乘輦。下敎曰。禮房承旨馳詣宗廟。今行享禮與否。知來。有防承命出。回奏曰。臣馳往以問。則今奠亞獻矣。命進發。詣弘化門洞口。下敎曰。各軍門軍士。一一勞問後解嚴。宣傳官等出標信。分付。詣降輦所。通禮跪請降輦乘輿。上降輦乘輿。入弘化門。由明政門。出光政門。由建陽門。入協陽門。仍入大內。諸臣口傳問安訖。以次退出。